Trump kon 'sterftes verhoed' | Netwerk24
Trump kon 'sterftes verhoed'
29 Maart 2021 22:51
Die Covid-19-dodetal in Amerika kon aansienlik laer gewees het as die Trump-administrasie doeltreffender ingegryp het, sê dr. Deborah Birx, wat onder oudpres. Donald Trump die koördi­neerder­ van die Covid-19-taakspan van die Withuis was.
In 'n onderhoud met die TV-nuuskanaal CNN sê Birx die regering het aan die begin van die pandemie gesukkel.
"Daar was sowat 100 000 sterftes in die aanvanklike styging. Die sterftesyfer kon soveel laer gewees het," sê sy.
Dr. Deborah Birx. Sy het Donald Trump se hantering van die Covid-19-krisis gekritiseer. Foto: REUTERS
Volgens 'n Reuters-telling is meer as 542 000 mense in Amerika aan Covid-19 dood, met byna 30 miljoen mense wat positief vir Sars-CoV-2 getoets is.
Trump het aan die begin van die pandemie die bedreiging nie met veel erns bejeën nie en ook ingrypings en inperkingsregulasies, wat ingestel is om die verspreiding daarvan te voorkom, gekritiseer.
Birx sê in die onderhoud sy het 'n "baie ongemaklike" oproep van Trump ontvang nadat sy in Augustus in 'n onderhoud met CNN gesê het hoe wydverspreid die virus voorkom en aan mense in landelike gebiede gesê het hulle is nie immuun nie.
"Almal in die Withuis was omgekrap oor daardie onderhoud en die duidelikheid wat ek oor die epidemie gegee het," sê Birx.
Oudpres. Donald Trump van Amerika. Foto: Reuters
"Ek het 'n oproep van die president ontvang. Dit was baie ongemaklik, baie direk en baie moeilik om aan te hoor."
Birx is by tye gekritiseer omdat sy nie sterk teen Trump se misleidende inligting oor die pandemie opgetree het nie. Sy het ook niks gesê toe Trump voorgestel het dat bleikmiddel ingeneem moet word om die virus dood te maak nie.
Ondanks waarskuwings het Trump ook in die laaste paar maande van sy presidentsverkiesingsveldtog groot saamtrekke gehou. Hy het die presidentsverkiesing teen pres. Joe Biden verloor wat sy veldtog grootliks gegrond het op 'n belofte om die pandemie beter te hanteer.
In die laaste maande van die Trump-administrasie is Birx opsygeskuif en die Withuis se inligtingsessies oor die pandemie is grotendeels gestaak. Sy is nie 'n pos in die Withuis saam met Biden aangebied nie en werk tans in die private sektor. – Reuters